แบงก์รัฐสร้างนักรบส่งออก
2 แบงก์รัฐผนึกกำลังปล่อยกู้แบบ Club Loan เชื่อมตั้งแต่เป็นเอสเอ็มอี จนพัฒนาเป็นผู้ส่งออก มีวงเงินตั้งแต่ 5-50 ล้าน
22 ธ.ค. 2560

2 แบงก์รัฐผนึกกำลังปล่อยกู้แบบ Club Loan เชื่อมตั้งแต่เป็นเอสเอ็มอี จนพัฒนาเป็นผู้ส่งออก มีวงเงินตั้งแต่ 5-50 ล้าน นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยภายหลังร่วมลงนามในบันทึกข้อตกลงความร่วมมือกับธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ ในโครงการประสานพลังขับเคลื่อนเอสเอ็มอี ว่าภายใต้ข้อตกลงดังกล่าวจะช่วยสนับสนุนเงินทุนให้กับผู้ประกอบการส่งออกที่เป็นลูกค้าของ ธพว.ที่ต้องการสินเชื่อเพื่อการส่งออกทั้งนี้ มีเงื่อนไขว่าผู้ขอสินเชื่อต้องผ่านการฝึกอบรมในโครงการเสริมแกร่งเอสเอ็มอีรอบรู้ด้านการเงิน ที่จะพัฒนาผู้ประกอบการให้สามารถส่งออกได้เพิ่มขึ้นอย่างน้อย 200-400 ราย โดยธนาคารพร้อมสนับสนุนสินเชื่อรายละไม่เกิน 50 ล้านบาทนายมงคล ลีลาธรรม กรรมการผู้จัดการ ธพว. กล่าวว่า รูปแบบการส่งลูกค้าเชื่อมต่อระหว่างกันจะเป็นลักษณะของสินเชื่อร่วม Club Loan ซึ่งปกติ ธพว.ปล่อยสินเชื่อได้ไม่เกิน 15 ล้านบาท/ราย และกรณีที่ลูกค้าที่เข้าโครงการต้องการสินเชื่อเพิ่มและยกระดับเป็นผู้ส่งออก ธนาคารจะคัดเลือกลูกค้าที่มีความพร้อมไปขอสินเชื่อจากเอ็กซิมแบงก์ได้ เบื้องต้นมีลูกค้า 2 หมื่นราย ที่สามารถยกระดับลูกค้ากลุ่มนี้เป็นผู้ส่งออกได้หมดภายใน 3 ปี และกรณีที่ขอกู้ไม่เกิน 5 ล้านบาท สามารถให้บรรษัทประกันสินเชื่ออุตสาหกรรมขนาดย่อม หรือ บสย. ค้ำประกันเงินกู้ได้ และในปี 2561 ธพว.ตั้งเป้าหมายปล่อยสินเชื่อไว้ที่ 5 หมื่นล้านบาท เพิ่มจากปี 2560 ที่ตั้งเป้าหมายปล่อยสินเชื่อไว้ที่ 4.6 หมื่นล้านบาท “Club Loan จะต่างกับซินดิเคตโลนตรงที่ซินดินเคตโลนจะต้องเซ็นปล่อยกู้บนหลักการเงื่อนไขเดียวกัน แต่ Club Loan ลูกค้าสามารถขอสินเชื่อจาก ธพว.ได้ก่อน แล้วค่อยไปตกลงกับเอ็กซิมแบงก์ ขอสินเชื่อก้อนที่ 2 ได้” นายมงคล กล่าวนายพิศิษฐ์ กล่าวต่อว่า ผู้ประกอบการที่จะเข้าโครงการนี้ ต้องเป็นผู้ประกอบการรายใหม่ที่ยังไม่เคยส่งออก หรือเป็นผู้ประกอบการที่ส่งออกสินค้าอยู่แล้ว แต่ต้องการเพิ่มมูลค่าการส่งออก ซึ่งโครงการนี้จะสอดคล้องกับยุทธศาสตร์ชาติ 20 ปี แผนพัฒนาเศรษฐกิจและสังคมแห่งชาติ ฉบับที่ 12 รวมทั้งอยู่ในแผนยุทธศาสตร์ใหม่ของธนาคารในการพัฒนาด้าน E-trading Ecosystem และ Hi-P SMEsทั้งนี้ ในปี 2561 เอ็กซิมแบงก์ตั้งเป้าหมายปล่อยสินเชื่อที่ 1 แสนล้านบาท หรือโต 12% เน้นสนับสนุนผู้ประกอบการเอสเอ็มอีที่ต้องการส่งออกและมีการลงทุนในต่างประเทศ โดยเฉพาะในกลุ่มประเทศซีแอลเอ็มวี  และประเทศในแถบเอเชีย เนื่องจากยังมีศักยภาพในการเติบโตได้ ขณะที่ปี 2560 จนถึงเดือน พ.ย.ที่ผ่านมา ปล่อยสินเชื่อได้แล้ว 9 หมื่นล้านบาท สูงกว่าเป้าหมายที่ตั้งไว้ที่ระดับ 8.5 หมื่นล้านบาท บรรยายภาพ : ร่วมมือกัน - พิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย หรือ EXIM Bank (ซ้าย) และ มงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ SME Development Bank (ขวา) ร่วมลงนามบันทึกข้อตกลงความร่วมมือ โครงการประสานพลังขับเคลื่อน SMEs เพื่อบูรณาการความร่วมมือในการสนับสนุน SMEs ทั้งด้านเงินทุนและข้อมูลความรู้ทางการเงิน เพื่อช่วยให้ SMEs ไทยเริ่มต้น หรือขยายธุรกิจระหว่างประเทศได้อย่างประสบความสำเร็จ มีศักยภาพเพิ่มมากขึ้นในตลาดการค้าโลก